b'\n_START_ARTICLE_\nBartolomej I.\n_START_SECTION_\nJedinstveni polo\xc5\xbeaj u pravoslavlju status i autoritet\n_START_PARAGRAPH_\nKao prvi me\xc4\x91u jednakima, Carigradska patrijar\xc5\xa1ija i njegov patrijarh imaju osobiti polo\xc5\xbeaj u pravoslavlju. Kao prvi po \xc4\x8dasti me\xc4\x91u pravoslavnim episkopima (primus inter pares), carigradski patrijarh Bartolomej I. predsjeda osobno ili putem izaslanika svakim saborom pravoslavnih crkvenih poglavara, te ima ulogu glasnogovornika pravoslavlja, posebice u ekumenskim susretima s drugim kr\xc5\xa1\xc4\x87anskim crkvama. Osim \xc5\xa1to je duhovni vo\xc4\x91a oko 300 milijuna pravoslavnih kr\xc5\xa1\xc4\x87ana u cijelom svijetu, on je i izravni poglavar pravoslavnih episkopija u Sjevernoj i Ju\xc5\xbenoj Americi, zapadnoj Europi, Australiji i Novom Zelandu, Hong Kongu, jugoisto\xc4\x8dnoj Aziji, Koreji i dijelovima dana\xc5\xa1nje Gr\xc4\x8dke.\n_START_SECTION_\nAktivnosti patrijarha Bartolomeja I.\n_START_PARAGRAPH_\nKao arhiepiskop carigradski i ekumenski patrijarh Bartolomej I. posebice je aktivan na me\xc4\x91unarodnom planu. Njegova djelatnost odmah nakon \xc5\xa1to je ustoli\xc4\x8den za patrijarha posebice je va\xc5\xbena u pogledu obnove pravoslavnih crkava negda\xc5\xa1njeg isto\xc4\x8dnog bloka poslije pada komunizma u tim zemljama. Zalo\xc5\xbeio se za \xc4\x8dvr\xc5\xa1\xc4\x87e povezivanje pravoslavnih povijesnih crkava unutar samog pravoslavlja.\n_START_SECTION_\nSuradnja sa drugim vjerskim zajednicama\n_START_PARAGRAPH_\nNastavljaju\xc4\x87i praksu svojih prethodnika Bartolomej I. nastavio je dijalog pomirenja s Katoli\xc4\x8dkom crkvom koju su inicirali prvi put papa Pavao VI. i carigradski patrijarh Atenagora povijesnim \xc4\x8dinom ukidanja me\xc4\x91usobnog izop\xc4\x87enja Rima i Carigrada kojim su se 1054. udaljili Istok i Zapad i kojim je kulminirao veliki raskol. Znakovito je nekoliko doga\xc4\x91aja na tom planu. 2004. papa Ivan Pavao II. je u znak prijateljstva i pomirenja dviju crkava Pravoslavnoj crkvi vratio ostatke dvojice svetaca iz 4. stolje\xc4\x87a, koje su stolje\xc4\x87ima bile \xc4\x8duvane u bazilici Sv. Petra u Vatikanu, svetog Ivana Zlatoustog i Grgura Niskog. Papa Benedikt XVI. posjetio je patrijarha Batolomeja I. u njegovoj rezidenciji na Fanaru 2006. Povijesni je trenutak 19. o\xc5\xbeujka 2013. Carigradski i ekumenski patrijarh Bartolomej prisustvovao je ustoli\xc4\x8denju novog pape Franje u bazilici Svetog Petra u Vatikanu. Prvi je to put poslije 1000 godina da jedan carigradski patrijarh prisustvuje ustoli\xc4\x8denju novog pape. Patrijarh Bartolomej I. u stalnom je dijalogu i s drugim vjerskim zajednicama unutar kr\xc5\xa1\xc4\x87antva posebice s protestantima, ali i nekr\xc5\xa1\xc4\x87anima, muslimanima i \xc5\xbeidovima.'